b'\n_START_ARTICLE_\nOlympique Lyonnais\n_START_SECTION_\nHist\xc3\xb2ria\n_START_PARAGRAPH_\nFundat el 1899, fou el lion\xc3\xa8s qualificat en fases finals del campionat de Fran\xc3\xa7a de futbol USFSA (1906). L\'OL afront\xc3\xa0 l\'Olympique de Marsella en vuitens de final. Despr\xc3\xa9s d\'una igualada 2-2, els lionesos no anaren a Marsella pel partit de tornada. Eclipsat pel FC Li\xc3\xb3 el 1908 i 1909, l\'Olympique torna al campionat de Fran\xc3\xa7a el 1910. Derrotant el Besan\xc3\xa7on (4-1), els lionesos s\'inclinen 5-0 enfront l\'Stade Helv\xc3\xa9tique de Marsella, en quarts de final. Convertit en Lyon Olympique Universitaire, el club \xc3\xa9s encara present en campionat de Fran\xc3\xa7a USFSA el 1913 i \xc3\xa9s eliminat en vuitens de final (5-1) per Saint-Rapha\xc3\xabl. El 1920 es trasllada a l\'Stade de Gerland, dissenyat per l\'arquitecte local Tony Garnier._NEWLINE_El LOU es converteix en professional el 1942 i guanya, amb dos punts per davant del Bordeu, la fase sud de l\'\xc3\xbaltim campionat de guerra (1945). La final nacional del campionat enfronta el Li\xc3\xb3 al Rouen. Els rouenesos s\'imposen 4-0. Aquests bons resultats collits en temps de guerra permeten al LOU ser promocionat a la Divisi\xc3\xb3 1 amb la recuperaci\xc3\xb3 del campionat franc\xc3\xa8s la temporada 1945-1946. El club, presidit llavors per F\xc3\xa9lix Louot, cau a la D2 des de 1946._NEWLINE_El maig de 1950, dissensions fortes entre les seccions futbol i rugbi del LOU provoquen la sortida de la secci\xc3\xb3 futbol, professional i afeccionats. Aquesta darrera opta llavors per un nou nom: Olympique Lyonnais. En r\xc3\xa8plica a aquesta guerra futbol-rugbi, el LOU \xc3\xa9s prohibit en el futbol durant dues temporades per la Lliga. Despr\xc3\xa9s d\'aquests 24 mesos d\'inhabilitat, el LOU va refundar una nova secci\xc3\xb3 futbol en el seu si, amb nou n\xc3\xbamero d\'afiliaci\xc3\xb3 a la FFF._NEWLINE_Aix\xc3\xad l\'OL veu la seva entrada a la D1 el 1951 per baixar-ne de seguida el 1952 despr\xc3\xa9s ser classificat a la pen\xc3\xbaltima pla\xc3\xa7a. Promoguts el 1954, enceten aleshores un llarg per\xc3\xadode a primera divisi\xc3\xb3. Debuten a Europa a la Copa de les Ciutats en Fires el 1958 a San Siro amb una eliminaci\xc3\xb3 (0-7; 1-1) de cara a l\'Inter de Mil\xc3\xa0. El 1960 foren batuts (1-3; 2-1) per la selecci\xc3\xb3 de Col\xc3\xb2nia i el 1961 eliminats (4-2; 2-5) pel Sheffield Wednesday. Al campionat franc\xc3\xa8s es classific\xc3\xa0 entre la 8a i la 16a pla\xc3\xa7a durant prop de 10 anys._NEWLINE_Arriben a la 5a pla\xc3\xa7a el 1963 i fins i tot la quarta el 1964. Sobretot \xc3\xa9s aquell any que s\'emporten el primer trofeu. Despr\xc3\xa9s d\'haver fracassat l\'any precedent en la final contra el M\xc3\xb2naco, guanyen la Copa de Fran\xc3\xa7a de 1964 derrotant a la final el Girondins de Bordeus 2-0 despr\xc3\xa9s d\'haver eliminat el Lens a quarts i Valenciennes a semifinals. Aquest mateix any, en tant que finalista de la precedent Copa de Fran\xc3\xa7a, i com que el vencedor, l\'AS M\xc3\xb2naco, participa en la Copa d\'Europa de clubs, l\'OL participa en la seva primera Recopa d\'Europa. Despr\xc3\xa9s d\'haver eliminat el Boldklubben 1913 (3-1; 3-1), eliminen l\'Olympiakos (4-2; 1-2) i aconsegueixen la proesa a quarts de cara a l\'Hamburg que eliminen (1-1; 2-0). En semifinals s\xc3\xb3n eliminats per l\'Sporting Clube de Portugal 0-0 a Gerland i 1-1 a Lisboa. Han de jugar doncs un partit de desempat a Madrid on seran derrotats 0-1, deixant els portuguesos per a la final, que guanyaran contra el MTK Budapest. Aquesta primera epopeia europea no es reproduir\xc3\xa0 en l\'edici\xc3\xb3 seg\xc3\xbcent on s\xc3\xb3n eliminats a la primera ronda pel FC Porto (0-3; 0-1)._NEWLINE_Sis\xc3\xa8 el 1965, retroben els \xc3\xa8xits el 1967 amb una segona vict\xc3\xb2ria a la Copa de Fran\xc3\xa7a (3-1 enfront del FC Sochaux a la final). Aquesta vict\xc3\xb2ria els permet tornar a la Recopa en la qual eliminen l\'Aris Bonnevoie (3-0; 2-1) despr\xc3\xa9s el Tottenham FC (1-0; 3-4) abans de trobar-se amb l\'Hamburg en quarts de final (0-2; 2-0; 0-2 en el partit de desempat). Un nou cicle arrenca durant els anys 70 en qu\xc3\xa8 atenyen de nou la 5a posici\xc3\xb3 el 1972 i se situen per primera vegada de la seva hist\xc3\xb2ria sobre el podi del campionat de Fran\xc3\xa7a el 1974 i 1975. Guanyen igualment l\'edici\xc3\xb3 de 1973 de la Copa de Fran\xc3\xa7a vencent en final el FC Nantes 2 a 1. Durant aquests anys setanta, el club ve\xc3\xad AS Saint-\xc3\x89tienne era el gran dominador del futbol franc\xc3\xa8s. El president dels verds, Roger Rocher, pronunci\xc3\xa0 una famosa frase el 1970, \xc2\xabEn mat\xc3\xa8ria de futbol, Li\xc3\xb3 sempre han estat als afores de Saint-\xc3\x89tienne\xc2\xa0\xc2\xbb. Relegat a segona al final de la temporada 1982-1983, els lionesos tanquen se seu per\xc3\xadode m\xc3\xa9s llarg dins l\'elit francesa amb 29 temporades entre els grans. Comen\xc3\xa7a aleshores un llarg purgatori de 6 anys._NEWLINE_El 1987 Jean-Michel Aulas \xc3\xa9s investit president del club. Ambiciona una "qualificaci\xc3\xb3 europea en 5 anys". Obtenen la promoci\xc3\xb3 a primera el 1989, gr\xc3\xa0cies entre altres a l\'entrenador d\'ascend\xc3\xa8ncia catalana Raymond Domenech. La qualificaci\xc3\xb3 europea anunciada \xc3\xa9s fins i tot atesa despr\xc3\xa9s de nom\xc3\xa9s dues temporades en l\'elit. El president Aulas realitza aleshores l\'aposta d\'Europa "en cinc anys". El 1995, l\'OL torna al podi, acabant 2n darrere del Nantes, gr\xc3\xa0cies a una generaci\xc3\xb3 de jugadors formats al club, del qual el s\xc3\xadmbol \xc3\xa9s el davanter Florian Maurice. L\'any seg\xc3\xbcent, el club entra a la Copa d\'Europa, eliminant la SS Lazio de Roma._NEWLINE_El 1999 fitxa del FC Barcelona el davanter brasiler Sonny Anderson, una de les figures emblem\xc3\xa0tiques del club i empr\xc3\xa8n una \xc3\xa8poca d\'\xc3\xa8xits amb una Copa de la Lliga el 2001, i set campionats francesos consecutius entre el 2002 i el 2008, com a principals triomfs.\n_START_SECTION_\nEstadi\n_START_PARAGRAPH_\nL\'Stade des Lumi\xc3\xa8res \xc3\xa9s un estadi de futbol situat a la ciutat de Li\xc3\xb3, a Fran\xc3\xa7a. All\xc3\xad juga els seus partits de local l\'Olympique Lyonnais. \xc3\x89s el principal escenari esportiu de la ciutat.'